Martin Lidegaard (RV), 2025-04-08:
Mange tak.
Den egentlige baggrund for, at vi har taget initiativ til den her forespørgsel fra SF's og Radikale Venstres side, er, at noget af det, der er lidt usædvanligt i den meget klare udtalelse, der kom fra Den Internationale Domstol i juni 2024, er, at ikke alene slår man fast, at bosættelserne i de palæstinensiske områder er ulovlige, men man understreger også tredjelandes rolle og ansvar.
Det omfatter altså også en forpligtelse for lande som Danmark til at tage skridt for at undgå økonomiske eller handelsmæssige forbindelser med Israel, der gavner bosættelserne eller Israels ulovlige kontrol over de besatte områder.
Det vil altså sige, at vi også er dækket ind af den udtalelse, vi er også forpligtet til at handle på den.
I den her verden, vi kigger ind i nu, hvor store stater i både øst og vest hele tiden knægter folkeretten og de principielle regler, som vi har tilsluttet os, vil det selvfølgelig være et signal om en meget tydelig dobbeltstandard, hvis vi kun reagerer over for de lande, som også udgør en sikkerhedstrussel for os selv, altså Putins annektering af dele af Ukraine eller Trumps trusler mod Grønland.
Vi skal selvfølgelig også reagere, når det er annekteringer og besættelser af land, som ikke er i vores baghave, men som er lige så ulovlige som det, andre gør, herunder Israel i de besatte områder.
Det er også derfor, at vi er glade for, at regeringen er tydelig i dag, men også, synes vi, giver det grund til at tage en lidt grundigere diskussion af, hvad vi som tredjeland egentlig kan gøre, altså hvad et land som Danmark har i sin værktøjskasse af muligheder.
Det er helt klart, som udenrigsministeren også var inde på, at nogle af de stærkeste redskaber ligger i EU's værktøjskasse, for det er der, handel og økonomisk samkvem ligger.
Det har vi jo afgivet til Europa-Kommissionen, og det er derfor, vi har en stor muskel, men det er også derfor, at det kræver enighed i EU, hvis man skal anvende den.
Og EU er mig bekendt stadig væk Israels største økonomiske samhandelspartner, så der er virkelig mulighed for at levere et tryk på Israel, hvis man ønsker at gøre det.
Nu har jeg jo haft fornøjelsen af at sidde i den stol, som udenrigsministeren sidder i nu, og jeg har siddet i de samme rådsmøder og diskuterede, desværre, den samme problemstilling, for den har været der i mange, mange år efterhånden, så jeg ved jo godt, at det ikke er nogen let opgave at samle EU om initiativer.
Men jeg spurgte engang en klog mand, som måske var et andet sted, end vi er her i salen på det her spørgsmål, og som egentlig ikke havde noget ønske om at skulle samle en enighed i EU om det her, nemlig en udenrigsminister fra et andet land.
Jeg spurgte, hvad han egentlig ville foreslå, hvis man overhovedet skulle overveje noget, der kunne samle enighed om det her.
Der pegede han på, at måske var det at gå fra at diskutere overordnede sanktioner mod Israel som sådan og i stedet målrette det, man kan sige juridiske enheder og personer, der har et specifikt ansvar for den ulovlige bosættelse og det, at den kan lade sig gøre, det, der ville gøre det lettere at samle EU om noget.
Det er deraf, mit spørgsmål til udenrigsministeren kommer: Kunne man forestille sig, at EU kunne samles om de relativt få finansielle institutioner, der muliggør den her besættelse, altså finansierer både selve annekteringen, men også de bygninger og landbrug, der bliver bygget på de ulovligt besatte områder?
For det er så øremærket og så specifikt rettet mod det, som nu er helt åbenlyst ulovligt ifølge internationale regler, og det er også en videreførelse af den enighed, der er i i EU om, det her er ulovligt, og det er i forlængelse af EU's ønske om at arbejde for en tostatsløsning, som hele den her politik fra Israels side umuliggør ved det de facto at sabotere en tostatsløsning.
Kunne man samle en enighed om det, ville det være et ganske, tror jeg, effektivt og betydeligt skridt, som vil gøre ganske stort indtryk på og i Israel.
Jeg støtter et langt stykke ad vejen regeringens tilgang, men det synes jeg er vigtigt.
Så synes jeg også, at det er vigtigt at kigge på vores våbeneksport, som vi forhåbentlig kan få præcise svar på.
Jeg har også stillet skriftlige spørgsmål til ministeren om det, så jeg går ud fra, at systemet er i gang der derovre.
Lad mig slutte med at sige, for der er altid mange, der spørger efter det i de her debatter: Hvad med Israel?
Ja, jeg tror, at hvis det israelske folk skal kunne leve i fred, og jeg har intet andet ønske, end at den israelske stat og den israelske befolkning også kan leve i fred, ikke mindst civilbefolkningen, så er forudsætningen en tostatsløsning, og forudsætningen for en tostatsløsning og dermed også en fredelig fremtid for Israel er og bliver, at de ulovlige bosættelser stopper.